text: Mødte skoleveninde på fødeafdeling
  27 august 2012 kl. 13.33
  Sundhedsminister Astrid Krag mødte helt tilfældigt en tidligere skoleveninde, da hun mandag formiddag indviede den nyrenoverede fødeafdeling i Esbjerg.
  Ministeren blev vist rundt på afdelingen - og kom bl.a. ind på afdelingen for de for tidligt fødte børn. Her mødte hun en nybagt mor, som hun kendte fra gymnasiet i Tørring. Det var først inde på stuen, at de to opdagede, at de kendte hinanden. 
  Det var også forklaringen på, at ministeren gav en stort knus til den nybagte mor... mens pressen lidt undrende så til. 
  Astrid Krag, som er vokset op i Tørring, var meget tilfreds med, hvad hun så på den ombyggede og nyrenoverede afdeling. Og hun har også selv født inden for det sidste år. Hun fødte faktisk kort efter, at hun var blevet minister.
  